Predkladacia správa

Materiál "Analýza vývoja malého a stredného podnikania a návrh na zmeny v systéme podpory malého a stredného podnikania" vypracovalo Ministerstvo hospodárstva SR na základe uznesenia vlády SR č. 1154/2001, úloha č. B. 71. k prioritným úlohám vlády SR vyplývajúcim z Pravidelnej správy Európskej komisie a pripravenosti Slovenskej republiky na členstvo v Európskej únii z 13. 11. 2001.
Materiál bol predmetom pripomienkového konania v októbri 2001 v rámci komplexného dokumentu "Analýza stavu podnikateľského prostredia v SR" a "Analýza vývoja malého a stredného podnikania a návrh na zmeny v systéme podpory malého a stredného podnikania". Pretože časť materiálu bola aktualizovaná a zároveň boli akceptované pripomienky jednotlivých rezortov a zohľadnené i závery Hospodárskej rady vlády SR (z 22. 10. 2001), materiál bol opätovne zaradený na posúdenie do medzirezortného pripomienkového konania (16. apríla 2002 – 26. apríla 2002) a na rokovanie vlády SR sa predkladá bez rozporov.
Vzhľadom na to, že sa stavom malého a stredného podnikania (MSP) zaoberajú pravidelné (ročné) Správy o stave malého a stredného podnikania, predkladaná analýza sa sústreďuje na systém podpory MSP, analýzu jeho nedostatkov, ako aj na návrhy na jeho zlepšenie (ktoré sú zohľadnené v návrhu uznesenia vlády SR), aj keď v záujme úplnosti popisuje aj najdôležitejšie problémy MSP.
Pri príprave predkladanej analýzy boli vykonané audity inštitúcií zaoberajúcich sa podporou MSP prostredníctvom dotazníkov, ktoré boli na tento účel vypracované, a s ktorými poverení pracovníci tieto inštitúcie navštívili.
Zároveň sa uskutočnil prieskum o stave podnikateľského prostredia na Slovensku so zameraním na identifikovanie bariér podnikania, v ktorom boli zastúpení aj predstavitelia malých a stredných podnikov, a ktorého výsledky sú súčasťou pripravovaného dokumentu “Analýza stavu podnikateľského prostredia v SR“. 
V procese prípravy analýzy prebiehali konzultácie s predstaviteľmi MSP, najmä Slovenským živnostenským zväzom, Slovenskou živnostenskou komorou a Združením podnikateľov Slovenska.  
Materiál nemá finančný, ekonomický, environmentálny vplyv ani vplyv na zamestnanosť.